Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για την εξασφάλιση της απαιτούμενης ασφάλειας δικαίου και ομοιογένειας, η Μικτή Επιτροπή ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία ΕΟΧ.

2. Η Μικτή Επιτροπή του ΕΟΧ πρέπει, συνεπώς, να εκδώσει τη συνημμένη απόφαση για την τροποποίηση του παραρτήματος ΙI της συμφωνίας ΕΟΧ, με την προσθήκη του κεκτημένου που θεσπίστηκε πρόσφατα στον τομέα των τεχνικών κανόνων, προτύπων, δοκιμών και πιστοποίησης. Η απόφαση αφορά:

- 394 L 0035: Οδηγία 94/35/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα (ΕΕ L 237, της 10.9.1994, σ. 3), όπως διορθώθηκε με την ΕΕ L 265, της 30.9.1998, σ. 35.

- 394 L 0036: Οδηγία 94/36/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τις χρωστικές που μπορούν να χρησιμοποιούνται στα τρόφιμα (ΕΕ L 237, της 10.9.1994, σ. 13), όπως διορθώθηκε με την ΕΕ L 259, της 7.10.1994, σ. 33 και ΕΕ L 252, της 4.10.1996, σ. 23.

- 395 L 0002: Οδηγία 95/2/ΕΚ του Ευρωπαϊκού Κοινοβουλίου και του Συμβουλίου της 20ής Φεβρουαρίου 1995 για τα πρόσθετα τροφίμων πλην των χρωστικών και των γλυκαντικών (ΕΕ L 61, της 18.3.1995, σ. 1), όπως διορθώθηκε με την ΕΕ L 248, της 14.10.1995, σ. 60.

3. Η πρόταση περιλαμβάνει προσαρμογή, η οποία συνίσταται σε σύντομη μεταβατική περίοδο, στόχος της οποίας είναι να αποφευχθούν, δύο φορές σε σύντομο χρονικό διάστημα, αλλαγές στη νομοθεσία περί κυκλαμικού νατρίου, η οποία εφαρμόζεται στη Νορβηγία. Η πλήρης ομοιογένεια θα αποκατασταθεί αφού η Επιτροπή εγκρίνει απόφαση βάσει της αποδεκτής ημερήσιας δόσης για το κυκλαμικό νάτριο, την οποία καθόρισε η Επιστημονική Επιτροπή Τροφίμων, τον Μάρτιο του 2000.

Τα σημεία που διαγράφονται στο άρθρο 2 είναι οδηγίες που καταργήθηκαν με την οδηγία 95/2/EΚ.

4. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο καθορίζει τη θέση της Κοινότητας όσον αφορά τις αποφάσεις που επεκτείνουν την κοινοτική νομοθεσία με την εισαγωγή σημαντικών τροποποιήσεων.

5. Το Συμβούλιο καλείται να εγκρίνει το συνημμένο σχέδιο απόφασης με σκοπό την υιοθέτησή του από τη Μικτή Επιτροπή ΕΟΧ.

Σχέδιο ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ για την τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία» και, ιδίως, το άρθρο 98,

Εκτιμώντας τα εξής:

(1) Το παράρτημα IΙ της συμφωνίας τροποποιήθηκε με την απόφαση αριθ. [.../..] της Μικτής Επιτροπής ΕΟΧ της [...] [1].

[1] ΕΕ L ...

(2) Η Οδηγία 94/35/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα [2], όπως διορθώθηκε με την ΕΕ L 265, της 30.9.1998, σ. 35, πρόκειται να ενσωματωθεί στη συμφωνία.

[2] ΕΕ L 237, της 10.9.1994, σ. 3.

(3) Η Οδηγία 94/36/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τις χρωστικές που μπορούν να χρησιμοποιούνται στα τρόφιμα [3], όπως διορθώθηκε με την ΕΕ L 259, της 7.10.1994, σ. 33 και ΕΕ L 252, της 4.10.1996, σ. 23, πρόκειται να ενσωματωθεί στη συμφωνία.

[3] ΕΕ L 237, της 10.9.1994, σ. 13.

(4) Η Επιστημονική Επιτροπή Τροφίμων καθόρισε, τον Μάρτιο 2000, νέα, μειωμένη αποδεκτή ημερήσια δόση (ΑΗΔ) για το κυκλαμικό νάτριο, που θα ληφθεί υπ' όψη με την προοπτική της επόμενης τροποποίησης της οδηγίας 94/35/EΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα.

(5) Η Οδηγία 95/2/ΕΚ του Ευρωπαϊκού Κοινοβουλίου και του Συμβουλίου της 20ής Φεβρουαρίου 1995 για τα πρόσθετα τροφίμων πλην των χρωστικών και των γλυκαντικών [4], όπως διορθώθηκε με την ΕΕ L 248, της 14.10.1995, σ. 60, πρόκειται να ενσωματωθεί στη συμφωνία.

[4] ΕΕ L 61, της 18.3.1995, σ. 1.

Η οδηγία 95/2/ΕΚ του Ευρωπαϊκού Κοινοβουλίου και του Συμβουλίου καταργεί, με ισχύ από 25 Μαρτίου 1995, την οδηγία 64/54/ΕΟΚ του Συμβουλίου της 5ης Νοεμβρίου 1963 περί προσεγγίσεως των νομοθεσιών των κρατών μελών σχετικά με τα συντηρητικά που επιτρέπεται να χρησιμοποιούνται στα τρόφιμα [5], την οδηγία 70/357/ΕΟΚ του Συμβουλίου της 13ης Ιουλίου 1970 περί προσεγγίσεως των νομοθεσιών των Κρατών μελών σχετικά με τις ουσίες που έχουν αντιοξειδωτικά αποτελέσματα και επιτρέπεται να χρησιμοποιούνται στα τρόφιμα [6], την οδηγία 74/329/ΕΟΚ του Συμβουλίου της 18ης Ιουνίου 1974 περί προσεγγίσεως των νομοθεσιών των κρατών μελών σχετικά με τούς γαλακτωματοποιητές, σταθεροποιητές, τα πυκνωτικά και πηκτικά μέσα που επιτρέπεται να χρησιμοποιηθούν στα τρόφιμα [7] και την οδηγία 83/463/ΕΟΚ της Επιτροπής της 22ας Ιουλίου 1983 σχετικά με τη θέσπιση μεταβατικών μέτρων για την ένδειξη ορισμένων συστατικών στην επισήμανση των τροφίμων που προορίζονται για τον τελικό καταναλωτή [8], που ενσωματώνονται στη συμφωνία και, κατά συνέπεια, πρέπει να διαγραφούν από τη συμφωνία.

[5] ΕΕ L 12, της 27.1.1964, σ. 161.

[6] ΕΕ L 157, της 18.7.1970, σ. 31.

[7] ΕΕ L 189, της 12.7.1974, σ. 1.

[8] ΕΕ L 255, της 15.9.1983, σ. 1.

ΑΠΟΦΑΣΙΖΕΙ:

Άρθρο 1

Μετά το σημείο 54κε (Οδηγία 1999/3/ΕΚ του Ευρωπαϊκού Κοινοβουλίου και του Συμβουλίου) του κεφαλαίου ΧIΙ του παραρτήματος II της συμφωνίας, παρεμβάλλονται τα ακόλουθα σημεία:

«54κστ. 394 L 0035: Οδηγία 94/35/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα (ΕΕ L 237, της 10.9.1994, σ. 3), όπως διορθώθηκε με την ΕΕ L 265, της 30.9.1998, σ. 35.

Για τους σκοπούς της παρούσας συμφωνίας, οι διατάξεις της οδηγίας της παρούσας συμφωνίας προσαρμόζονται ως εξής:

"Οι κοινοτικές διατάξεις σχετικά με το κυκλαμικό νάτριο Ε 952 τίθενται σε ισχύ για τη Νορβηγία από την ημερομηνία θέσης σε ισχύ της επόμενης τροποποίησης της οδηγίας 94/35/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τα γλυκαντικά που προορίζονται να χρησιμοποιηθούν στα τρόφιμα σε ότι αφορά το κυκλαμικό νάτριο Ε 952."

54κζ. 394 L 0036: Οδηγία 94/36/ΕΚ του Ευρωπαϊκού Κοινοβουλίου και του Συμβουλίου της 30ής Ιουνίου 1994 για τις χρωστικές που μπορούν να χρησιμοποιούνται στα τρόφιμα (ΕΕ L 237, της 10.9.1994, σ. 13), όπως διορθώθηκε με την ΕΕ L 259, της 7.10.1994, σ. 33 και ΕΕ L 252, της 4.10.1996, σ. 23.

54κη. 395 L 0002: Οδηγία 95/2/ΕΚ του Ευρωπαϊκού Κοινοβουλίου και του Συμβουλίου της 20ής Φεβρουαρίου 1995 για τα πρόσθετα τροφίμων πλην των χρωστικών και των γλυκαντικών (ΕΕ L 61, της 18.3.1995, σ. 1), όπως διορθώθηκε με την ΕΕ L 248, της 14.10.1995, σ. 60.»

Άρθρο 2

Διαγράφεται το κείμενο των σημείων 2, 5, 8 και 33 στο κεφάλαιο ΧΙΙ του παραρτήματος ΙΙ της συμφωνίας.

Άρθρο 3

Τα κείμενα των οδηγιών 94/35/EΚ του Ευρωπαϊκού Κοινοβουλίου και του Συμβουλίου, όπως διορθώθηκαν με την ΕΕ L 265, της 30.9.1998, σ. 35, 94/36/EΚ, όπως διορθώθηκε με την ΕΕ L 259, της 7.10.1994, σ. 33 και ΕΕ L 252, της 4.10.1996, σ. 23 και 95/2/EΚ, όπως διορθώθηκε με την ΕΕ L 248, της 14.10.1995, σ. 60, στην ισλανδική και νορβηγική γλώσσα, που δημοσιεύονται στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.

Άρθρο 4

Η παρούσα απόφαση αρχίζει να ισχύει στις ..., υπό την προϋπόθεση ότι έχουν πραγματοποιηθεί προς τη Μικτή Επιτροπή ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [9].

[9] [Έχουν αναφερθεί συνταγματικές απαιτήσεις.][Δεν έχουν αναφερθεί συνταγματικές απαιτήσεις.]

Άρθρο 5

Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, .

Για τη Μικτή Επιτροπή ΕΟΧ

Ο Πρόεδρος

Οι Γραμματείς της Μικτής Επιτροπής ΕΟΧ